ፀረ ሙስና ኮሚሽን የአቶ ገብረ ዋህድ ባለቤትንና የኢንተርኮንቲኔንታል ሆቴል ባለቤትን ዋስትና ተቃወመ
በተከሰሱበት የሙስና ወንጀል የሀብት ምንጫቸውን እንዲያስረዱና በተጠረጠሩበት የመሸሸግ ወንጀል ተከላከሉ የተባሉት የአቶ ገብረ ዋህድ ወልደ ጊዮርጊስ ባለቤት ኮሎኔል ሃይማኖት ተስፋዬ ላይ፣ የፌዴራል ሥነ ምግባርና ፀረ ሙስና ኮሚሽን ዓቃቤ ሕግ ተቃውሞውን አቀረበ፡፡ እንዲሁም በተጠረጠሩበት የሙስና ወንጀል በነፃ የተሰናበቱትና በታክስና ግብር ጉዳይ ተከላከሉ በተባሉት የኢንተርኮንትኔንታል ሆቴል ባለቤት አቶ ስማቸው ከበደ ላይም ተቃውሞውን አቅርቧል፡፡የፌዴራል የሥነ ምግባርና ፀረ ሙስና ኮሚሽን ዓቃቤ ሕግ በወንጀል ድርጊት የተገኘን ገንዘብና ንብረት ሕጋዊ አስመስሎ ማቅረብና መርዳት የሙስና ወንጀል ክስ መሥርቶባቸው የነበሩት ኮሎኔል ሃይማኖት፣ ምንጩን ብቻ እንዲያስረዱ ጉዳዩን የሚመረምረው የፌዴራል ከፍተኛ ፍርድ ቤት 15ኛ ወንጀል ችሎት ሐምሌ 26 ቀን 2008 ዓ.ም. ትዕዛዝ ሰጥቶ ነበር፡፡ በሌላ ክሳቸውም በመርዳት ሳይሆን መሸሸግ በሚለው ተቀይሮላቸው እንዲከላከሉ ፍርድ ቤቱ ብይን ሰጥቶ ነበር፡፡በፍርድ ቤቱን ብይን ላይ ኮሎኔል ሃይማኖት፣ ‹‹ተከላከይ የተባልኩበት የሕግ አንቀጽ ዋስትና ስለማይከለክል፣ ዋስትና ይከበርልኝና ከእስር ተለቅቄ ጉዳዬን በውጭ ሆኜ ልከላከል፤›› የሚል ማመልከቻ ለፍርድ ቤቱ አስገብተው ነበር፡፡ በአቤቱታው ላይ አስተያየቱን የተጠየቀው የኮሚሽኑ ዓቃቤ ሕግ በልጃቸው ስም የተደበቀ ገንዘብ እንዳለና ዋስትና ሊፈቀድላቸው እንደማይገባ በመግለጽ፣ ጉዳያቸውን በማረሚያ ቤት ሆነው እንዲከታተሉ በማለት ምላሽ ሰጥቷል፡፡ኮሎኔል ሃይማኖት የኮሚሽኑ ዓቃቤ ሕግ ባቀረበው መቃወሚያ ላይ በሰጡት አስተያየት፣ እስካሁን በነበረው የክርክር ሒደት ዝም ያሉት በቀረቡባቸው ማስረጃ በሌላቸው አራት ክሶች ላይ ፍርድ ቤቱ መርምሮ ብይን ይሰጠኛል በሚል መሆኑን ገልጸዋል፡፡ ላለፉት ሦስት ዓመታት የተለያዩ በደሎች እንደደረሱባቸው ተናግረው፣ ወደ እስር ቤት ሲገቡ አንድ ሜትር ርዝመት የነበረው ፀጉራቸው፣ በደረሰባቸው የውስጥና የውጭ ሕመም ተበጣጥሶ መውደቁን ያደረጉትን የሹራብ ቆብ በማውለቅ ለፍርድ ቤቱ እያለቀሱ አሳይተዋል፡፡ፀረ ሙስና ኮሚሽን እንዴት እያያቸው እንደሆነ እንዳልገባቸው ተናግረው፣ ‹‹ልጄ ወደ ጅማ ዩኒቨርሲቲ ሲሄድ አካውንት በከፈትኩበት 245 ብር ገንዘብ አሽሽቷል ተብዬ ተከላካይ መባል አለብኝ?›› በማለት ጠይቀው፣ ‹‹ስለእግዚአብሔር ብላችሁ ትክክለኛ ፍትሕ ስጡኝ፤›› በማለት እያለቀሱ አቤቱታቸውን በዳኞች በጽሕፈት ቤት ቀርበው አስረድተዋል፡፡ ፍርድ ቤቱ ተከላከሉ ባላቸው ወንጀል ጥፋተኛ ሆነው ቢገኙ፣ ከሦስት ዓመት በላይ (እስካሁን ከታሰሩበት ጊዜ በላይ) ስለማይወሰንባቸው፣ ሊተካ የማይችል ጉዳት ሊደርስባቸው ስለሚችል የዋስትና መብታቸው ተከብሮ በውጭ ሆነው እንዲከራከሩ ጠበቆቻቸውም አመልክተዋል፡፡የኢንተርኮንቲኔንታል ሆቴል ባለቤት አቶ ስማቸው ከበደም ከተከሰሱበት የሙስና ወንጀል በነፃ ተሰናብተው፣ ለመንግሥት አልከፈሉም በተባሉበት የታክስና የግብር ጉዳይ ተከላከሉ ተብለው ነበር፡፡ በመሆኑም ዋስትና ስለማያስከለክላቸው የዋስትና መብታቸውን ፍርድ ቤቱ ጠብቆላቸው ከእስር እንዲለቀቁ አመልክተው ነበር፡፡ ምላሽ እንዲሰጥበት የተደረገው የኮሚሽኑ ዓቃቤ ሕግ የሥር ፍርድ ቤት የሰጠውን ብይን በመቃወም ይግባኝ መጠየቁን ገልጿል፡፡ ተከላከሉ በተባሉበት ድርጊትም ጥፋተኛ ቢባሉ እስከ 20 ዓመት ሊያስቀጣቸው እንደሚችል ጠቁሞ፣ እንደሚቃወም በመግለጽ ዋስትና እንዳይፈቀድላቸው አመልክቷል፡፡አቶ ስማቸው በጠበቆቻቸው በኩል እንዳስረዱት፣ የኮሚሽኑ ዓቃቤ ሕግ የተቃወመው የወ/መ/ሥ/ሥ/ሕ/ቁ 67(ሀ)ን ጠቅሶ ነው፡፡ ይኼ ደግሞ የተሟላ አይደለም፡፡ ያም ባይሆን ደግሞ ደንበኛቸው (አቶ ስማቸው) ከሙስና ወንጀል ነፃ ተብለው ተከላከሉ የተባሉት በግብርና ታክስ ጉዳይ በመሆኑ፣ ኮሚሽኑ ሥልጣን እንደሌለው አስረድተዋል፡፡ በመሆኑም አቶ ስማቸው ሥራ አስኪያጅ በሆኑበት ድርጅታቸው ተከላከሉ የተባሉበት ጉዳይ፣ በአዲሱ የገቢዎችና ጉምሩክ አዋጅ በአስተዳደር በኩል የሚያልቅ መሆኑን በመጥቀስ፣ ያለምንም ቅደመ ሁኔታ በዕለቱ ከእስር እንዲለቀቁ አመልክተዋል፡፡የሁሉንም ተከራካሪዎች አቤቱታ ያዳመጠው ፍርድ ቤቱ መዝገቡን መርምሮ ብይን ለመስጠት ለዛሬ (ነሐሴ 4 ቀን 2008 ዓ.ም.) ቀጠሮ ሰጥቷል፡፡ በዕለቱ ብይን ሊነገርበት ቀጠሮ የተያዙበት መዝገብ ሥራው ተጠናቆ የነበረ ቢሆንም፣ የዳኞች ውይይት እንደሚቀረው ገልጾ ነሐሴ 6 ቀን 2008 ዓ.ም. ብይን እንደሚሰጥ አስታውቋል፡፡     